﻿

На основу члана 27. став 6. Закона о буџетској инспекцији („Службени гласник РСˮ, број 118/21),

Министар финансија доноси

**ПРАВИЛНИК**

**о поступку принудне наплате извршног решења буџетске инспекције**

Члан 1.

Овим правилником ближе се прописује поступак принудне наплате извршног решења које је донела буџетска инспекција након истека рока за достављање доказа о поступању по наложеној мери.

Члан 2.

Уколико надзирани субјекат не изврши обавезу из решења буџетског инспектора у остављеном року, односно када буџетски инспектор утврди да је истекао рок за добровољно извршење обавезе, а да иста није извршена, ставља на решење потврду о извршности решења чиме решење постаје извршно што је услов за покретање поступка извршења решења у поступку принудне наплате.

Буџетска инспекција, о извршности решења, обавештава министра финансија који иницира поступак покретања принудне наплате.

За надзиране субјекте који нису укључени у консолидовани рачун трезора Министарство финансија решење из става 1. овог члана доставља надлежном Државном правобранилаштву, које даље покреће поступак принудне наплате у име и за рачун Министарства финансија, односно правобранилаштву аутономне покрајине, односно јединице локалне самоуправе, као органа који обавља послове правне заштите имовинских права и интереса Републике Србије, аутономне покрајине, односно јединице локалне самоуправе.

Надлежно правобранилаштво покреће поступак принудне наплате пред надлежним судом, који након доношења решења о извршењу предмет упућује јавном извршитељу који поступак даље спроводи преко Народне банке Србије.

Члан 3.

Извршавање налога за принудну наплату Народне банке Србије, када је у питању корисник буџетских средстава који плаћање врши преко система за извршење буџета, спроводи Управа за трезор на терет апропријација тог корисник буџетских средстава и о томе обавештава Народну банку Србије, која о овом даље обавештава иницијаторе принудне наплате.

Код корисника јавних средстава који плаћање не врше преко система извршења буџета принудна наплата се извршава на терет подрачуна ако нису изузети од блокаде.

Члан 4.

Овај правилник ступа на снагу осмог дана од дана објављивања у „Службеном гласнику Републике Србијеˮ.

Број 110-00-468/2022-26

У Београду, 30. децембра 2022. године

Министар,

**Синиша Мали,** с.р.